Больш дзесяці гадоў назад Кандрусевіч напісаў свой першы мюзікл – "Джулія" (паводле рамана С. Моэма "Тэатр"). Ужо некалькі сезонаў ён з вялікім посьпехам ідзе у Тэатры музкамедыі. У тэксьце "Джуліі" прыцягвалі ўвагу вершы, якія вызначаюцца сваім прафесіяналізмам, яркай вобразнасьцю. Наогул, добрыя вершы нячаста сустракаюцца ў лібрэта, таму хочацца яшчэ раз добрае слова сказаць пра іх аўтара – Марыну Кандрусевіч. Яна таксама вельмі любіць тэатр, добра разумее прыроду тэатральнай і музычнай творчасьці, і будзем спадзявацца, што дзякуючы іх сумеснай працы зьявіцца яшчэ не адзін музычны твор. Ставіў "Джулію" рэжысёр Барыс Утораў, ён жа ажыцьцявіў пастаноўку і новага мюзікла. А вось музычныя кіраўнікі гэтых пастановак розныя: першай – Анатоль Лапуноў, другой – Аляксандр Сасноўскі. У аркестроўцы "Джуліі" ёсьць сплаў электронных і натуральных гукаў, у "Шклянцы вады" гэта адчуваецца больш выразна.